นายกรัฐมนตรี ประชุมร่วมภาครัฐและเอกชนแก้ไขปัญหาทางเศรษฐกิจ นัดพิเศษ หารือมาตรการส่งออก รองรับสถานการณ์เศรษฐกิจโลก
นายกรัฐมนตรีประชุมร่วมภาครัฐและเอกชนแก้ไขปัญหาทางเศรษฐกิจ นัดพิเศษ หารือมาตรการส่งออก รองรับสถานการณ์เศรษฐกิจโลก พร้อมเน้นย้ำขับเคลื่อนแผนยุทธศาสตร์ชาติร่วมกับภาคเอกชนพลเอก ประยุทธ์ จันทร์โอชา นายกรัฐมนตรี เป็นประธานการประชุมร่วมภาครัฐและเอกชนเพื่อแก้ไขปัญหาทางเศรษฐกิจ หรือ กรอ. นัดพิเศษ ที่ทำเนียบรัฐบาล โดยมีหน่วยงานที่เกี่ยวข้อง พร้อมภาคเอกชน เข้าร่วม นายกรัฐมนตรี กล่าวก่อนการประชุมว่า วันนี้เป็นการประชุมนัดพิเศษ ที่จำเป็นต้องเร่งดำเนินการ ให้สอดคล้องกับสถานการณ์ในปัจจุบัน ไม่ว่าจะเป็นเรื่องการค้าการส่งออก และเศรษฐกิจโลกที่มีการเปลี่ยนแปลงมากพอสมควร ซึ่งต้องมองไปถึงอนาคตด้วย ทั้งการขับเคลื่อนยุทธศาสตร์ชาติ การปฏิรูปเศรษฐกิจ การพัฒนาทรัพยากรมนุษย์ ซึ่งรัฐบาลมีความมุ่งหมายจะอำนวยความสะดวกให้มากที่สุด แต่ทั้งนี้ต้องเป็นไปตามกฎระเบียบกติกาสากลด้วย ซึ่งวันนี้เป็นการประชุมครั้งสำคัญ จึงขอรับฟังความคิดเห็น และ ขอรับทราบแผนงานของรัฐบาลครั้งที่ผ่านมาและในอนาคตต่อไป รวมถึง แผนปฏิบัติการ และ การจับคู่การดำเนินงานให้สอดคล้องกันมากที่สุด ระหว่างภาครัฐและภาคเอกชน โดยเฉพาะเอกชนไทย ซึ่งไทยยังมีปัญหาเรื่องการลงทุนในประเทศอยู่ทั้งนี้ในประชุม จะมีการหารือ บทบาทและแนวทางภาคเอกชนในการขับเคลื่อนยุทธศาสตร์ชาติ ด้านการสร้าง ความสามารถในการแข่งขัน ด้านการพัฒนาและเสริมสร้างศักยภาพทรัพยากรมนุษย์ และด้านการสร้างโอกาสและความเสมอภาคทางสังคม ที่ประกอบด้วยการพัฒนา กำลังคนเพื่อขับเคลื่อนโครงการพัฒนาระเบียงเศรษฐกิจพิเศษ ภาคตะวันออก และการพัฒนาเศรษฐกิจฐานราก